ג'ייקוב פול "ג'ייק" טאפר (באנגלית: Jacob Paul "Jake" Tapper; נולד ב-12 במרץ 1969) הוא עיתונאי, מגיש חדשות וסופר אמריקאי-יהודי. משמש ככתב הראשי של רשת CNN בוושינגטון.
טאפר נולד בניו יורק לאב יהודי ולאם שהתגיירה. למד בבית ספר יהודי בפנסילבניה וב-1991 סיים תואר ראשון בהצטיינות בקולג' דרטמות'. לאחר לימודיו שימש מזכיר לענייני תקשורת של חברת בית הנבחרים של ארצות הברית מרג'ורי מרגוליס ולאחר מכן במשרד יחסי ציבור.
את קריירת העיתונאות שלו החל ככתב בוושינגטון סיטי פייפר וכתבותיו התפרסמו גם בניו יורקר, ניו יורק טיימס, וושינגטון פוסט, לוס אנג'לס טיימס ובויקלי סטנדרד. הוא צייר קריקטורות ואיורים ורצועת קומיקס פרי יצירתו התפרסמה בעיתון Roll Call בשנים 1994 עד 2003. בשנים 1999 עד 2002 שימש כתב לענייני ממשל של אתר החדשות Salon.
ב-2003 החל לעבוד ברשת ABC. שימש מגיש בתוכנית הבוקר This Week. בנובמבר 2008 מונה לכתב הבכיר של הרשת בבית הלבן. במהלך שנותיו בתפקיד זכה שלוש פעמים בפרס הכתב המצטיין מטעם תא כתבי הבית הלבן. הוא היה שותף לצוות החדשות שזכה בפרס אמי על כיסוי טקס השבעתו של נשיא ארצות הברית ברק אובמה, כמו כן זכה בפרס על שם אדוארד מורו על כיסוי המבצע לחיסולו של אוסאמה בן-לאדן.
בינואר 2013 עבר לרשת CNN, הוא מונה לכתב הראשי לענייני ממשל והחל להגיש תוכנית משלו בשם "The Lead with Jake Tapper".
בספטמבר 2015 הנחה, לצד דנה באש, את העימות הרפובליקני השני לקראת המועמדות לבחירות לנשיאות, שנערך בספרייה הנשיאותית על שם רונלד רייגן בסימי ואלי שבקליפורניה. היה זה המשדר הנצפה ביותר בתולדות CNN בו צפו בממוצע 22.9 מיליון צופים.
Body Slam: The Jesse Ventura Story, which was published שיצא לאור ב-1999 ועוסק בג'סי ונטורה.
Down and Dirty : The Plot to Steal the Presidency שיצא לאור ב-2001 ועוסק במערכת הבחירות לנשיאות ארצות הברית 2000 בפלורידה.
The Outpost: An Untold Story of American Valor שיצא לאור ב-2012 ועוסק בקרב קמדש במלחמת אפגניסטן. הספר נכנס היישר למקום העשירי ברשימת רבי המכר של הניו יורק טיימס בדצמבר 2012.
טאפר נשוי ואב לבן ובת.
אוחזר מתוך "https://he.wikipedia.org/w/index.php?title=ג%27ייק_טאפר&oldid=25514684"